**Eusebio Di Francesco** (s. 8. syyskuuta 1969) on italialainen jalkapallovalmentaja ja entinen keskikenttäpelaaja. Heinäkuusta 2023 lähtien hän on toiminut Frosinonen päävalmentajana.

Ura pelaajana
-------------

Di Francesco aloitti uransa Empolissa. Hän debytoi kaudella 1987/88 pelaamalla yhden ottelun Serie A:ssa. Empoli putosi kauden jälkeen sarjasta ja seuraavat kaudet Di Francesco pelasi Serie B:ssä ja Serie C1:ssä. Ura jatkui vuonna 1991 AS Lucchesessa, jossa vierähti toiset neljä vuotta. Kesällä 1995 hän siirtyi Piacenza Calcioon, jossa pääsi pelaamaan pääsarjatasolla. Di Francesco esiintyi Piacenzassa edukseen ja kahden hyvän kauden jälkeen hän siirtyi suurseura AS Romaan.

Di Francesco edusti Romaa neljä kautta ja pelasi *Giallorossin* paidassa yli 160 ottelua. Hän kuului seuran avainpelaajiin Zdeněk Zemanin aikakaudella ja säilytti paikkansa myös Fabio Capellon tultua päävalmentajaksi kaudelle 1999/2000. Di Francescon viimeiseksi Romassa jäänyt kausi 2000/2001 päättyi seuran osalta Serie A:n mestaruuteen, mutta Di Francesco itse pääsi kentälle vain viidessä ottelussa. Kauden jälkeen hän jätti Roman ja palasi Piacenzaan. Di Francesco edusti vielä urallaan Anconaa ja Perugiaa, kunnes lopetti uransa vuonna 2005.

Maajoukkuetasolla Di Francesco edusti Italiaa 12 A-maaottelussa Roma-vuosiensa aikana.

Ura valmentajana
----------------

Lopetettuaan aktiiviuransa pelaajana Di Francesco toimi Val di Sangron urheilutoimenjohtajana vuonna 2007. Valmentajadebyyttinsä hän teki kesällä 2008 SS Virtus Lancianossa, josta sai kuitenkin potkut jo tammikuussa 2009. Ura jatkui Pescarassa ensin juniorivalmentajana ja tammikuussa 2010 seuran päävalmentajana. Ensimmäinen täysi kausi 2010/11 päättyi Pescaran osalta Serie B:n keskikastiin sijalle 13, mutta Di Francesco sai kauden aikana kiitosta ja huomiota joukkueen viihdyttävästä pelitavasta. Kauden jälkeen Di Francesco jätti Pescaran ja siirtyi US Leccen päävalmentajaksi.

Leccen kausi 2011/12 Serie A:ssa sujui surkeasti ja joukkueen kerättyä vain kahdeksan pistettä 13 ottelusta Di Francesco sai potkut joulukuussa 2011.

Kesäkuussa 2012 Di Francesco palasi valmennustehtäviin US Sassuolo Calcion päävalmentajana. Hän johdatti seuran Serie B:n mestariksi kaudella 2012/13 ja Sassuolo nousi pääsarjaan ensimmäistä kertaa seuran historiassa. Vauhti Serie A:ssa oli kuitenkin kovaa ja kehnot tulokset johtivat Di Francescon potkuihin tammikuussa 2014. Alberto Malesani ei saanut joukkueen peliä kulkemaan kuitenkaan yhtään paremmin ja Sassuolon seurajohto palkkasi Di Francescon takaisin päävalmentajaksi jo maaliskuussa 2014. Di Francescon johdolla Sassuolo teki ryhtiliikkeen ja keräsi peräti 13 pistettä kauden seitsemästä viimeisestä ottelusta säilyttäen näin paikkansa Serie A:ssa. Kauden jälkeen Di Francesco teki kaksivuotisen jatkosopimuksen Sassuolon kanssa.

Kaudella 2014/15 Sassuolo säilytti sarjapaikkansa ollen mukavasti Serie A:n keskikastissa 12:s. Kaudella 2015/16 Di Francesco piiskasi Sassuolon hurjaan lentoon ja joukkue sijoittui kauden päätteeksi historiallisesti kuudenneksi. Sijoitus tiesi joukkueelle paikkaa Eurooppa-liigaan kaudelle 2016/17. Eurooppa-liigassa Sassuolo raivasi karsinnoissa tieltään FC Luzernin ja eteni lohkovaiheeseen. Sassuolo voitti alkulohkonsa ensimmäisen ottelun Athletic Bilbaoa vastaan kotonaan 3–0. Sensaation jälkeenkin Sassuolo esiintyi eurokentillä edukseen, mutta yksi voitto ja kaksi tasapeliä SK Rapid Wieniä vastaan eivät riittäneet lohkon jumbosijaa korkeammalle.

13. kesäkuuta 2017 Di Francescosta tuli AS Roman päävalmentaja kaksivuotisella sopimuksella. Di Francescon johdolla Roma sijoittui Serie A:ssa kolmanneksi jääden mestaruuden voittaneesta Juventuksesta 18 pisteen päähän. Mestarien liigassa Di Francesco luotsasi Romaa menestyksekkäästi. Joukkue voitti lohkonsa ennen Chelseata ja Atlético Madridia. Pudotuspeleissä Roma raivasi tieltään ensin FK Šah’tar Donetskin ja puolivälierissä FC Barcelonan. Roma hävisi ensimmäisen ottelun Camp Noulla 4-1, mutta nousi sensaatiomaisesti 3-0 kotivoittonsa myötä jatkoon vierasmaalisäännön turvin. Välierissä Roma hävisi ensimmäisen osaottelun Liverpoolille 5-2, mutta nousi jälleen kotonaan voittoon maalein 4-2. Liverpool eteni kuitenkin loppuotteluun yhteismaalein 7-6. Di Francesco palkittiin Italian vuoden 2018 parhaana jalkapallovalmentajana Enzo Bearzot -palkinnolla.

Kaudella 2018/19 Roma ei kyennyt haastamaan Serie A:ssa kärkiseuroja Juventusta tai Napolia, vaan juuttui taistelemaan paikasta europeleihin. Kehnon loppuvuoden jälkeen Roma piristyi ja tapaninpäivän jälkeen se pelasi jo kahdeksan ottelua liigassa ilman tappioita, kunnes hävisi Rooman derbyssä Laziolle 3–0. Italian cupissa Di Francescon suojatit kärsivät murskatappion puolivälierissä Fiorentinalle maalein 7–1. Di Francescon kohtaloksi koitui lopulta edelliskauden välieräjoukkueen putoaminen Mestarien liigasta jo ensimmäisellä pudotuspelikierroksella Portoa vastaan. Hän sai potkut 7. maaliskuuta 2019.

Kesäkuussa 2019 Di Francesco allekirjoitti kolmivuotisen sopimuksen Sampdorian kanssa. Sampdorian kausi alkoi Di Francescon alaisuudessa murheellisesti ja joukkue voitti vain yhden seitsemästä Serie A -ottelustaan. Sarjan viimeiseksi vajonnut seura erotti Di Francescon lokakuun alussa 2019.

Elokuussa 2020 Di Francesco allekirjoitti kaksivuotisen sopimuksen Serie A:ssa edellisellä kaudella sijalle 14 sijoittuneen Cagliarin kanssa. Hän sai potkut seurasta jo helmikuussa 2021.

Kesäkuussa 2021 Di Francescosta tuli kaksivuotisella sopimuksella Hellas Veronan päävalmentaja. Pesti päättyi kuitenkin potkuihin jo syyskuussa, kun Hellas Veronan kausi oli alkanut heikosti.

Heinäkuussa 2023 Di Francesco palasi valmennustehtäviin, kun hänestä tuli Serie A:han nousseen Frosinonen päävalmentaja.

Meriitit
--------

### Pelaajana

* Italian mestaruus: 2001

### Valmentajana

* Serie B: 2013
* Serie B:n vuoden paras valmentaja (*Panchina d'Argento*): 2013
* Italian paras valmentaja (Enzo Bearzot -palkinto): 2018

Lähteet
-------

1. ↑  DI FRANCESCO EUSEBIO
2. ↑  Convocazioni e presenze in campo (Arkistoitu – Internet Archive)
3. ↑  Eusebio Di Francesco
4. ↑  Il Pescara sceglie Zeman Di Francesco verso Lecce
5. ↑  Official: Lecce sacks Eusebio Di Francesco and appoints Serse Cosmi (Arkistoitu – Internet Archive)
6. ↑  Eusebio Di Francesco
7. ↑  Sassuolo dispense with Di Francesco
8. ↑  Di Francesco returns as Sassuolo coach
9. ↑  Sassuolo, Di Francesco rinnova fino al 2016
10. ↑  Sassuolo: 'Italian success story'
11. ↑  US Sassuolo Calcio
12. ↑  Official: Di Francesco new Roma Coach
13. ↑  AS Roma jysäytti jättipommin ja pudotti Barcelonan
14. ↑  Liverpool Mestarien liigan finaaliin - kauden maaliennätys murskaksi Roomassa
15. ↑  Di Francesco wins Bearzot Award
16. ↑  vei Rooman derbyn - lopullinen ratkaisu tunteita herättäneestä pilkusta![vanhentunut linkki]
17. ↑  AS Roman hyökkääjätähti sai sakot ja pelikiellon – haukkui tuomaria murskatappion yhteydessä
18. ↑  Roma sack manager Di Francesco following Champions League exit
19. ↑  Official: Sampdoria appoint Di Francesco
20. ↑  U.C. Sampdoria: comunicato stampa del 7 ottobre 2019
21. ↑  Serie A : Eusebio Di Francesco (ex-Roma) nommé entraîneur de Cagliari
22. ↑  Official: Cagliari sack Di Francesco
23. ↑  Il nuovo condottiero gialloblù: benvenuto Eusebio Di Francesco! (Arkistoitu – Internet Archive)
24. ↑  Comunicato del Club: Eusebio Di Francesco (Arkistoitu – Internet Archive)
25. ↑  DI FRANCESCO È IL NUOVO ALLENATORE DEL FROSINONE

  


|  |  |  |
| --- | --- | --- |
| Edeltäjä:**Maurizio Sarri** | **Enzo Bearzot -palkinto**2018 | Seuraaja:**Roberto Mancini** |

|  |  |  |
| --- | --- | --- |
| Edeltäjä:**Antonello Cuccureddu** | **Delfino Pescaran päävalmentaja**1/2010–2011 | Seuraaja:**Zdeněk Zeman** |

|  |  |  |
| --- | --- | --- |
| Edeltäjä:**Luigi De Canio** | **US Leccen päävalmentaja**6–12/2011 | Seuraaja:**Serse Cosmi** |

|  |  |  |
| --- | --- | --- |
| Edeltäjä:**Fulvio PeaAlberto Malesani** | **US Sassuolo Calcion päävalmentaja**2012–1/20143/2014–2017 | Seuraaja:**Alberto MalesaniCristian Bucchi** |

|  |  |  |
| --- | --- | --- |
| Edeltäjä:**Luciano Spalletti** | **AS Roman päävalmentaja**2017–3/2019 | Seuraaja:**Claudio Ranieri** |

|  |  |  |
| --- | --- | --- |
| Edeltäjä:**Marco Giampaolo** | **Sampdorian päävalmentaja**6–10/2019 | Seuraaja:**Claudio Ranieri** |

|  |  |  |
| --- | --- | --- |
| Edeltäjä:**Walter Zenga** | **Cagliarin päävalmentaja**2020–2/2021 | Seuraaja:**Leonardo Semplici** |

|  |  |  |
| --- | --- | --- |
| Edeltäjä:**Ivan Jurić** | **Hellas Veronan päävalmentaja**6–9/2021 | Seuraaja:**Igor Tudor** |

|  |  |  |
| --- | --- | --- |
| Edeltäjä:**Fabio Grosso** | **Frosinonen päävalmentaja**2023– | Seuraaja:**–** |